งดเก็บภาษีคนรวย
สมหมาย ภาษี รมว.คลัง เจออุปสรรคในการแก้ไขปัญหาความเหลื่อมล้ำตามนโยบายของ พล.อ.ประยุทธ์ จันทร์โอชา
13 มี.ค. 2558

โดย...ชลลดา อิงศรีสว่าง
สมหมาย ภาษี รมว.คลัง เจออุปสรรคในการแก้ไขปัญหาความเหลื่อมล้ำตามนโยบายของ พล.อ.ประยุทธ์ จันทร์โอชา หัวหน้าคณะรักษาความสงบแห่งชาติ (คสช.) ที่มอบนโยบายชัดเจนที่จะแก้ไขปัญหาความขัดแย้งของคนในชาติด้วยการลดช่องว่างคนรวยและคนจนอีกครั้ง
ครั้งแรก รมว.คลัง เจอต่อต้านจากเศรษฐีที่ไม่เห็นด้วยกับการออก พ.ร.บ.เก็บภาษีมรดก ที่กำหนดว่าหากได้รับมรดกมูลค่า 50 ล้านบาทขึ้นไป ก็จะต้องเสียภาษี แต่เมื่อกฎหมายนี้ขึ้นสู่การพิจารณาของสภานิติบัญญัติแห่งชาติ ก็มีการเสนอแก้ไข จนสมหมายออกปากว่า ถ้าจะแก้กันจนไม่เหลือเค้าลางเดิมก็อย่าเก็บภาษีเลยจะดีกว่า
และเมื่อถึงคิวการออก พ.ร.บ.ภาษีที่ดินและสิ่งปลูกสร้าง โดยเจตนารมณ์ของการออกกฎหมายต้องการแก้ไขการครอบครองที่ดินของประเทศไทยที่กระจุกตัวอยู่กับเศรษฐีไม่กี่ตระกูล หากถือครองที่ดินโดยไม่นำมาพัฒนาให้ก่อประโยชน์ต่อเศรษฐกิจก็จะต้องเสียภาษีในอัตราที่สูงกว่าผู้ที่นำที่ดินมาทำการเกษตร
แต่กฎหมายนี้มีปัญหาตรงที่มีการระบุจะเก็บภาษีสิ่งปลูกสร้างที่เป็นที่อยู่อาศัยด้วย ทำให้คนไทยที่ไม่เคยเสียภาษีบ้านต่อต้านว่า นี่ไม่ใช่การลดความเหลื่อมล้ำ แต่เป็นการสร้างความเดือดร้อน ทำให้คลังต้องไปปรับกระบวนท่ารายวัน จนอัตราภาษีสุดท้ายที่เตรียมจะเสนอต่อคณะรัฐมนตรีคือ บ้านมูลค่า 1 ล้านบาท เสียภาษีปีละ 250 บาท 2 ล้านบาท ต้องเสีย 500 บาท 3 ล้านบาท ต้องเสีย 1,000 บาท 4 ล้านบาท ต้องเสีย 1,500 บาท 5 ล้านบาท ต้องเสีย 2,500 บาท 10 ล้านบาท ต้องเสีย 7,500 บาท และ 20 ล้านบาท ต้องเสีย 1.75 หมื่นบาท
นอกจากนี้ จะลดเว้นภาษีเพิ่มเติมให้กับผู้เกษียณอายุมากกว่า 60 ปีขึ้นไป อยู่ในที่อยู่อาศัยไม่ต่ำกว่า 15 ปี ยังสามารถลดหย่อนภาษีเพิ่มได้อีก 50% โดยสูตรภาษีล่าสุดนี้ก็ไม่ได้มากจนประชาชนจะรับภาระกันไม่ได้
แต่เมื่อหัวหน้า คสช.สั่งชะลอภาษีออกไปก่อน สมหมายก็ยืนยันว่าไม่เสียกำลังใจ และเห็นว่าหากมีรัฐบาลเลือกตั้งไม่มีทางที่จะออกกฎหมายนี้ได้ จะไม่มีการขึ้นภาษีมีแต่จะปรับลง ความเป็นห่วงที่รัฐบาลจะปรับขึ้นภาษีอีกในอนาคต รับรองว่าไม่มีทางเป็นไปได้ 
“ถ้าจะลดความเหลื่อมล้ำ นโยบายภาษีคือสิ่งเดียวที่จะช่วยลดความเหลื่อมล้ำได้ ผมคิดว่าถึงเวลาที่ประเทศชาติต้องเข้าใจการเก็บภาษีและช่วยชาติด้วยการเสียภาษี รัฐบาลต้องดูแลผู้มีรายได้น้อยเสียน้อย มีมากเสียมาก ทำไมเสียมากขึ้น ถ้าเก็บภาษีได้ต่อปีจำนวนแค่ 18-19% ของรายได้ประชาชาติ มันต่ำมาก ประเทศที่เจริญแล้วเก็บได้ 40% ของจีดีพีขึ้นไป ทุกประเทศยอมรับรัฐสวัสดิการจำเป็นมาก เราต้องหาเงินมาเพื่อเรื่องนี้” สมหมาย กล่าว
อย่างไรก็ดี จากเจตนารมณ์การเก็บภาษีแล้ว การที่นายกฯ สั่งชะลอการออกกฎหมายเก็บภาษีที่ดินไปก่อนนั้น เหมือนเป็นการฉวยโอกาสทำแท้งกฎหมายนี้เสีย เพราะกฎหมายนี้ดูแล้วแทบไม่แตกต่างจากภาษีมรดกที่มุ่งเน้นจะเก็บภาษีคนรวย และก็โดนตีรวนคัดค้านในสภา
โดยความเป็นจริงแล้วรัฐบาลควรจะแยกภาษีที่ดินและสิ่งปลูกสร้างออกจากกัน ในส่วนของบ้านอยู่อาศัยหากประชาชนยังไม่เข้าใจก็ให้หยุดเก็บภาษีนี้ แต่ไปเดินหน้าเก็บภาษีที่ดินเปล่าที่ไม่มีการนำมาทำประโยชน์ในอัตราก้าวหน้าต่อไปจึงจะถูกต้อง
ไม่ใช่อ้างประชาชนสับสนและชะลอกฎหมายเก็บภาษีทั้งหมดไปก่อน เพราะนี่อาจจะกลายเป็นการเอาคนจนบังหน้าช่วยมหาเศรษฐีก็เป็นไปได้